Егъэджэныгъэр Правительствэм и нэIэм щIэтщ
Республикэм егъэджэныгъэр къызэрыщызэгъэпэщам теухуауэ щытащ КъБР-м и Правительствэм и УнафэщI Хьэсанэ Руслан иджыблагъэ иригъэкIуэкIа зэIущIэр.
Абы и пэщIэдзэм премьерым къыхигъэщхьэхукIащ мы Iуэхум икъукIэ мыхьэнэшхуэ зэриIэр: «Сабийхэр гъэсэнымрэ егъэджэнымрэ и нэIэ тригъэтщ ди республикэм и Iэтащхьэ Къанокъуэ Арсен. Дэ иджыпсту ди къалэн нэхъыщхьэ дыдэр щIэблэр гъуэгу тэмэмым тедгъэувэнырщ, щIэныгъэ нэсрэ IэщIагъэрэ едгъэгъуэтынырщ».
Къызэхуэсахэр икъукIэ зэакъылэгъуу бгъэдыхьащ профессиональнэ пэщIэдзэ, курыт щIэныгъэ зэрырагъэгъуэтым зегъэужьынымкIэ хэкIыпIэхэм. Дызэрыщыгъуазэщи, къэралым и Iэтащхьэм гъэ кIуам и кIэухым Iэ щIидзащ «Урысей Федерацэм зэрыщрагъаджэм и IуэхукIэ» федеральнэ законым. Абы ипкъ иткIэ, пэщIэдзэ профессиональнэ щIэныгъэ щрагъэгъуэт IэнатIэр зэхуащIыжащ икIи IэщIагъэ нэс зиIэ рабочэхэр гъэхьэзырынымкIэ программэр профессиональнэ курыт щIэныгъэ егъэгъуэтынымкIэ IэнатIэм иратыжащ.
КъБР-м Егъэджэныгъэмрэ щIэныгъэмкIэ и министерствэм и унафэм щIэту профессиональнэ пэщIэдзэ, курыт щIэныгъэ щрагъэгъуэт IуэхущIапIэу Къэбэрдей-Балъкъэр Республикэм 11 щыIэщ. IэщIагъэ лъагэ зиIэ рабочэу, курыт щIэныгъэ зиIэ IэщIагъэлIу абыхэм 2012 гъэм цIыху мини 3-м щIигъу ирагъэджащ.
КъБКъУ-м и ректор Къарэмырзэ Барэсбий къыхилъхьащ рабочэ IэщIагъэхэм хурагъэджэн папщIэ университетым къищтэ студентхэм я бжыгъэр нэхъыбэ ящIыну. Апхуэдэу Къэбэрдей-Балъкъэр аграрнэ университетым и ректорым и къалэнхэр зыгъэзащIэ Щыхьмырзэ Мухьэмэди жиIащ осеменаторхэр, иджырей технологиехэм тету ягъэкI жыг хадэхэр зехьэнымкIэ IэщIагъэлIхэр, нэгъуэщI рабочэ IэщIагъэхэр егъэгъуэтынымкIэ кафедрэхэр къызэIухыным хэплъэн хуейуэ къызэрилъытэр. Языныкъуэхэм жаIащ еджапIэ щхьэхуэхэр зэгуагъэхьэжурэ, колледж теплъэ иратмэ нэхъ тэмэму къызэралъытэр. А псори зэхалъхьэжынурэ, гъэзэщIакIуэ властым и органхэм яубзыхунущ рабочэ IэщIагъэхэр къыхэзыххэм егъэджэнымкIэ зэфIэгъэкIыпхъэхэр. А лэжьыгъэр къыгуэхыпIэ имыIэу епхауэ щытынущ Къэбэрдей-Балъкъэрым и экономикэр зыхуэныкъуэхэм.
ЗэIущIэм хэтахэм къызэрагъэлъэгъуамкIэ, языныкъуэ еджапIэхэм зыщыхурагъаджэ IэщIагъэхэм (юристхэм, бухгалтерхэм, налогхэх органхэм я лэжьакIуэхэм, нэгъуэщIхэми) щIэупщIэшхуэ яIэжкъым, ауэ иджыпсту яхурикъуркъым токархэр, наладчикхэр, нэгъуэщIхэри. Абы къыхэкIыу ЦIыхухэр лэжьапIэкIэ къызэгъэпэщынымкIэ къэрал комитетым, Егъэджэныгъэмрэ щIэныгъэмкIэ министерствэм, экономикэ зыужьыныгъэмкIэ министерствэм я пщэ иралъхьащ а псори зэхагъэкIыу республикэр нэхъ зыхуэныкъуэ IэщIагъэхэр зыхуэдэмрэ зыхуеину IэщIагъэлIхэм я бжыгъэмрэ зэман кIэщIым къриубыдэу яубзыхуну.
ЗэIущIэм апхуэдэу щытепсэлъыхьащ узыншагъэр хъумэнымрэ егъэджэныгъэмрэ я IуэхущIапIэхэм я лэжьакIуэхэм я IэщIагъэмрэ щIэныгъэмрэ зэрыхагъахъуэм пыщIа Iуэхухэм.
ЗэIущIэм хэтащ КъБР-м и Правительствэм и УнафэщIым и япэ къуэдзэ Марьяш Иринэ, КъБР-м и Правительствэм и УнафэщIым и къуэдзэ Портэ Галинэ, КъБР-м егъэджэныгъэмрэ щIэныгъэмкIэ и министр Семэн Пщыкъан, абы и къуэдзэ Абазэ Барэсбий, КъБР-м и вузхэм я лIыкIуэхэр.
КъБР-м и Iэтащхьэмрэ Правительствэмрэ я
пресс-IуэхущIапIэ.
